

Poštovani!

Obraćamo Vam se nakon što nas, cijelo jučerašnje popodne i noćas, šokirani ravnatelji osnovnih i srednjih škola Republike Hrvatske pitaju što se to događa.

Iz vijesti koje imamo oko Uredbe, jasno je da je prijetnja štrajkom učitelja i nastavnika uspjela.

Kao što je i jasno da  prijedlog Udruga ravnatelja, koji smo poslali među prvima, nitko nije niti pročitao.

Tragično, ali nije niti greška u prepisivanju (tipfeler) iz prijedloga Uredbe ispravljena. Eto, toliko su važni ravnatelji škola!

Mi nikada ne prijetimo štrajkom niti tihim bojkotom. Mi smo ti koji u najtežim i najizazovnijim trenucima vodimo i organiziramo rad škola, centara i učeničkih domova u Hrvatskoj.

Kada treba "izvući" bilo koju tešku situaciju onda smo jako dobri i izuzetno važni.

Kada se odlučuje o koeficijentima onda smo nevažni i stavlja nas se na samo dno.

Ovom Uredbom nismo ni blizu ravnateljima drugih javnih ustanova.

Ovom Uredbom nastavnici imaju u dvije kategorije viši koeficijent od ravnatelja.

Mislite li da će se ovom Uredbom ijednog izvrsnog savjetnika nastavnika potaknuti da se javi na natječaj za ravnatelja?

Ili je bolje da se najbolji nastavnici ne javljaju za ravnatelja? Kome je važna kvaliteta vođenja škole? Samo ravnateljima?

Ovom Uredbom škole se gledaju isključivo kroz broj učenika.

Tako nešto nema u sustavu obrazovanja niti u jednoj zemlji u Europi, a nema niti u drugim javnim službama u Hrvatskoj.

Znate li da nam se broj učenika u školi smanjuje jer u svakom razredu imamo po 3 učenika s teškoćama? Na 20 razrednih odjela to je 160 učenika manje.

Znate li da nije isto raditi u školi koja ima jedan program ili 10 različitih programa?

Znate li da nije isto raditi u srednjoj školi u kojoj se upisuju učenici s 5.0 iz osnovne škole ili u onoj s trogodišnjim programima?

U Hrvatskoj ima 70% strukovnih škola.

Ovom Uredbom daje se svima u Hrvatskoj poruka da je strukovno obrazovanje nevažno i da su strukovne škole nepotrebne.

Ravnatelji strukovnih škola s minimalno 450 učenika i 3 različita programa bili su u najvišem platnom razredu. Sada su, uz ravnatelje u ustanovama s posebnim programima za djecu s teškoćama koji imaju više od 101 učenika, jedina kategorija od svih u obrazovanju i u javnim službama koja pada u niži platni razred.

A najavljuje se reforma strukovnog obrazovanja. Može li se provesti bez ravnatelja?

Za ravnatelje u ustanovama s posebnim programima za djecu s teškoćama koji imaju preko 201 učenika

prijedlogom Uredbe uopće nije predviđen koeficijent ni platni razred premda u sustavu postoje ti ravnatelji?!

U posljednje 34 godine ovo je najveće srozavanje ravnateljskog statusa i ukoliko ostane ovako vrlo brzo će uslijediti ozbiljna kriza u vođenju škola. Već sada ima škola u kojima se nitko ne želi baviti ravnateljskim poslom. Sve je više škola u kojima su ravnatelji v.d.

Nakon ovog mnogi (koji to mogu) prvom prilikom će se vratiti u razred, a oni koji ne mogu (jer mi smo jedina kategorija od svih javnih službi koja  nakon 10 godina ravnateljstva, ako nismo ravnatelji, postajemo nezaposleni, bez ikakvih radnih prava) ti mogu samo tražiti drugi posao izvan sustava.

Molimo da ozbiljno shvatite ovu situaciju i preispitate svoju odluku te uvažite barem minimalne zahtjeve vezane uz to da:

* ravnatelj ima u svim kategorijama koeficijent veći od nastavnika
* ravnatelj strukovne škole s 450 i više učenika i 3 i više različitih programa ide u kategoriju s najvišim platnim razredom gdje je bio i do sada
* ravnatelji u ustanovama s posebnim programima za djecu s teškoćama u *Uredbi o nazivima radnih mjesta i koeficijentima složenosti poslova u javnim službama budu raspoređeni prema sljedećem prijedlogu*:
1. Ravnatelj ustanove s posebnim programima za djecu s teškoćama **do 50 učenika** koeficijent **2,60 – Ravnatelj III. razine**
2. Ravnatelj ustanove s posebnim programima za djecu s teškoćama od **51**  **do 150 učenika** koeficijent **2,80** (umjesto 2,60 prema ***prijedloga Uredbe*** ) – **Ravnatelj II. razine**
3. Ravnatelj ustanove s posebnim programima za djecu s teškoćama od **151 i više učenika** koeficijent **3,00** (umjesto 2,60 prema  ***prijedloga Uredbe***) –**Ravnatelj I. razine**

**Uredbom su najviše diskriminirani ravnatelji ustanova s posebnim programima za djecu s teškoćama, ravnatelji učeničkih domova te ravnatelji strukovnih škola s 3 i više programa jer su stavljeni u niže platne razrede od onih u kojima su bili prema *Uredbama* zadnje 23 godine.**

**Prijedlogom *Uredbe* utvrđeni koeficijenti za ravnatelje ustanova s posebnim programima za djecu s teškoćama, kojih ima ukupno 23, upravo umjesto nagrađivanja kažnjavaju doprinos tih ravnatelja zajednici u kojoj djeluju i državi u cjelini, kroz pružanje niz usluga kao što su rana intervencija, predškolski odgoj, poludnevni boravak za odrasle, psihosocijalne podrške vanjskim korisnicima koje su izvan sustava školstva, a koje su im ministarstva odobrila, što je također apsurd.**

**Složenost ravnateljskog posla se uvećava s većim brojem učenika, ali jednako tako i s većim brojem radnika, a ustanove s posebnim programima za djecu s teškoćama imaju značajno veći broj radnika u odnosu na redovne škole koje su svrstane pod škole do 250 učenika.**

U skladu s navedenim **potrebno je i složenost poslova ravnatelja u ustanovama s posebnim programima za djecu s teškoćama jednako promatrati i vrednovati**, **kao i složenost poslova učitelja edukacijsko rehabilitacijskog profila** **jer** ti ravnatelji **rade u istim ustanovama kao i njihovi učitelji edukcijsko-rehabilitacijskog profila** i dužni su u tom istom kontekstu organizirati rad, osiguravati potrebne resurse za rad i **biti pedagoški voditelji ustanova.**

Naizgled „veliki“ koeficijenti ravnatelja u sustavu obrazovanja u stvarnosti izgledaju tako, da od ukupno 1358 ravnatelja, njih **čak 76% imaju koeficijente u rasponu od 2,6 do 2,86**; samo 6% ravnatelja najvećih ustanova ima koeficijent 3,00; a 18% onih koji su napredovali u zvanja ima koeficijent u rasponu od 3,30 do 3,63.

Ukupno 622 učitelja, nastavnika, odgajatelja i stručna suradnika koji su napredovali u zvanja imaju viši koeficijent od 454 ravnatelja, dakle trećine ravnatelja u sustavu. To nije nešto o čemu svatko ima različito mišljenje i o čemu se treba raspravljati, već je to u suprotnosti sa člankom 9. ***Zakona o plaćama u državnoj službi*** ***i javnim službama*** (NN 155/2023) koji propisuje ***Standardna mjerila za vrednovanje i klasifikaciju radnih mjesta.***

Zaključno, **svi ravnatelji ustanova** te njihovi pomoćnici i zamjenici, kao čelnici ustanova koji su na rukovodećim radnim mjestima prve razine **u prijedlogu *Uredbe,*** **osim ravnatelja u sustavu obrazovanja, imaju koeficijent najmanje 3,23.** Taj koeficijent je veći od koeficijenata svih čelnika ustrojstvenih jedinica na rukovodećim radnim mjesta druge i treće razine i od koeficijenata svih zaposlenika u njihovim ustanovama.

To upućuje da je **posao ravnatelja u obrazovnim ustanovama *Uredbom* vrednovan kao manje složen od poslova čelnika ustanova u svim ostalim javnim službama**. Zbog toga ravnatelji u sustavu obrazovanja mogu imati manji koeficijent i od svojih zaposlenika i od čelnika ustrojstvenih jedinica u drugim javnim službama, kao i velikog broja zaposlenika tih službi, a što nije u skladu sa člankom 9. ***Zakona o plaćama u državnoj službi*** ***i javnim službama*** (NN 155/2023) koji propisuje ***Standardna mjerila za vrednovanje i klasifikaciju radnih mjesta***temeljem kojih se vrednuju radna mjesta u javnim službama kao ni sa člankom 6. prijedloga *Uredbe o nazivima radnih mjesta i koeficijentima složenosti poslova u javnim službama* prema kojem obavljajući dužnosti čelnika javnih ustanova ravnatelji u obrazovnom sustavu spadaju u rukovodeća radna mjesta prve razine i trebaju u skladu s tim imati koeficijent i platni razred.

Drugim riječima, ovako utvrđeni koeficijenti za ravnatelje u sustavu obrazovanja nemaju uporište u odredbama *Zakona o plaćama u državnoj službi* *i javnim službama* (NN 155/2023) i kao takvi podložni su preispitivanju zakonitosti donošenja istih.

Molimo da prije konačne odluke o Uredbi odlučite trebaju li Hrvatskoj kvalitetni ravnatelji osnovnoškolskih i srednjoškolskih ustanova ili to uopće nije važno? Ako vam je važno, molimo da to i pokažete ovom Uredbom.

S poštovanjem,

Antonija Mirosavljević, Hrvatska udruga ravnatelja osnovnih škola

Suzana Hitrec, Udruga hrvatskih srednjoškolskih ravnatelja